Tommy Dinesen (SF), 1998-01-30:
Jeg vil starte med at sige tak til de ordførere, der har den uriaspost at være fredagsordførere.
Generelt vil jeg gerne sige, at jeg synes, der er ved at ske noget, der går den rigtige vej.
Det er blevet sagt af samtlige ordførere, tror jeg, at det er en genfremsættelse.
Det er jo rigtigt, men der sker altså hele tiden noget nyt til søs, men desværre ikke altid noget, der er lige godt.
Der har været nogle grimme ulykker, og pressen kørte jo ret så meget på det i sommer.
Det, jeg tænker på, er, at dette forslag måske skulle behandles om sommeren, når ulykkerne sker, for nu ved denne tid er det hele glemt. Pressen kørte en ret hård debat her i sommerperioden, der drejede sig om, at de, der har fritidsbåde, tit og ofte er berusede.
Jeg blev ringet op af en journalist, og jeg sagde, at det i hvert fald er ikke min erfaring.
Tværtimod synes jeg, at de, der har fritidsbåde, passer godt på.
Selvfølgelig får de måske en øl eller to, når de ligger under land, men det har de jo også ret til, og det fik så debatten til at blive drejet noget.
Men bl.a. fra VTS-overvågningen af Øresund har det været fremme, at fritidsbådene overhovedet ikke kan finde ud af det, når de sejler ude i Øresund, med det byggeri, der er på broen, og dér har VTS-overvågningen i hvert fald haft erfaringer med, at det er for dårligt. Det er da rigtigt, at der generelt er mange, 4.000, var ministeren inde på, der tager duelighedsbevis eller yachtskippereksamen, og det er udmærket, men det er jo heller ikke dem, man skal have fat i.
Dem, man skal have fat i, er måske 2-3 pct.
, eller hvad ved jeg.
Det er dem, man skal have fat på.
Det er jo ikke dem, som lever op til det, man kan forlange af dem, også selv om det er frivilligt.
Jeg vil gerne sige tak til ministeren, fordi jeg synes, der er ved at komme skred i sagen, og jeg har da også set, at branchen som sådan er begyndt at snakke om, at det nok er vigtigt, og det er rigtigt, at man får et duelighedsbevis, og det er i hvert fald også et fremskridt, at de er kommet så langt.
Ministeren sagde også, at der var færre ulykker i år, og det kan man jo godt sige, at der har været, men det afhænger jo helt af, hvilket vejr det er om sommeren.
Er det en blæsende sommer, vi har, er der flere ulykker.
Ministeren sagde også, at man ikke skulle skyde gråspurve med kanoner.
Her tænkte jeg på, at det jo må være måger, når det er denne branche, men jeg synes, det er godt, at ministeren nu tager tingene op, således at det bliver undersøgt, især med hensyn til speedbådene, om man skal lave noget på området.
Det vil jeg i hvert fald være tilfreds med.
Det er meget muligt, at Rigspolitichefen ikke kender noget til det, men der er andre politimestre, der har påpeget det her, bl.a. i Svendborg og vistnok i Middelfart.
Hr. Poul Andersen lå på linje med erhvervsministeren, og det synes jeg er udmærket.
Han sagde også, at der er sket noget bl.a. med redningsveste, og det er da rigtigt, at her har vi lavet noget ad frivillighedens vej, som jeg også mener har reddet menneskeliv, og det synes jeg er godt.
Hr. Poul Andersen nævnte også det med at give de mindre skibe numre.
Det er jo noget, som bl.a. politimestrene har peget på.
De kan ikke se, hvem det er, der ligger og laver ulovlighederne.
Det er tit og ofte unge mennesker, der har lånt fars båd, går jeg ud fra, og så får den fuldt knald på.
Det larmer, men det giver også en masse sø til dem, der ligger fortøjet.
Hr. Svend Heiselberg ville også have en vis sikkerhed, og det er jo et stort fremskridt, synes jeg nok.
Han snakkede om duelighedsbevis til robåde.
Det har jeg nu aldrig sagt noget om, så langt er jeg aldrig gået.
Der er jo i hvert fald ikke mange robåde på 15 fod.
Fra hr. John Vinther var der intet nyt, og det var der heller ikke fra fru Ulla Solvang.
Fru Annette Just synes jeg var mere positiv sidste gang, vi behandlede forslaget, men hun gik ind for, at det skal være frivilligt.
Jeg har ikke noget imod, at det bliver frivillligt.
Kan vi få det her ordnet frivilligt, er det udmærket, men jeg mener, der skal
et pres til.
Hr. Frank Aaen støttede forslaget, og det skal jeg sige tak for.
Men for at drage en konklusion.
Jeg synes da, vi er kommet et lille skridt videre, og så må vi jo se, når forslaget bliver genfremsat.
Det bliver ikke af mig, men så af nogle andre, og så skal det altså gøres i sommertiden.
Det vil jeg foreslå.